21999A1230(01)



ACORD SUB FORMA UNUI SCHIMB DE SCRISORI

între Comunitatea Europeană și Ucraina privind modificarea Acordului dintre Comunitatea Europeană și Ucraina privind comerțul cu produse textile

Stimate domn,

1. Am onoarea de a face referire la negocierile desfășurate la data de 14 și 15 octombrie 1999 între delegațiile noastre în vederea reînnoirii Acordului între Comunitatea Europeană și Ucraina privind comerțul cu produse textile, inclusiv anexele acestuia și procesele-verbale convenite („acordul”) parafat la data de 5 mai 1993, astfel cum a fost modificat ultima dată și prelungit prin Acordul sub forma unui schimb de scrisori parafat la data de 9 noiembrie 1995.

2. În timpul acestor negocieri, ambele părți și-au reafirmat obiectivul pe termen lung de a intensifica comerțul cu produse textile și îmbrăcăminte dintre țările lor. În acest scop s-a convenit ca părțile să negocieze în cursul anului 2000 un acord pe termen mai lung care vizează completa liberalizare a comerțului cu textile, în paralel cu alinierea tarifelor ucrainene la cele aplicate de Comunitatea Europeană.

Acest acord va avea ca obiectiv eliminarea, la intrarea sa în vigoare, a restricțiilor cantitative pentru categoriile de produse ale căror rate de utilizare erau sub 2 % în 1999 (categoriile 1, 2, 2A, 3, 9, 12, 20, 23, 37, 67 și 115).

3. Părțile au convenit să modifice următoarele dispoziții ale acordului:

Anexa II care stabilește restricțiile cantitative la exporturile din Ucraina în Comunitatea Europeană se înlocuiește cu apendicele 2 la prezenta scrisoare. Pentru anul 1999, va exista o creștere cu 60 % a limitelor cantitative pentru categoriile de produse textile 6, 7, 15 și 16 și o creștere cu 50 % pentru categoriile 5, 26/27, 29 și 50. Pentru anul 2000, creșterea va fi, sub rezerva condițiilor și a procedurilor menționate la paragraful (5) din prezenta scrisoare, de 30 % pentru toate categoriile de produse textile peste nivelurile efective ale anului 1999, cu excepția categoriilor 5, 6, 7, 15, 16, 26/27, 29 și 50, care vor crește cu 50 % peste nivelurile efective ale anului 1999.

Anexa la Protocolul C, care stabilește restricțiile cantitative la exporturile din Republica Ucraina în Comunitatea Europeană după operațiunile de perfecționare pasivă (OPP) în Republica Ucraina se înlocuiește cu apendicele 3 la prezenta scrisoare.

4. Părțile au convenit ca importurile în Ucraina de produse textile originare din Comunitate și enumerate în apendicele 4 să nu depășească nivelurile drepturilor de import descrise în apendicele respectiv (produse cuprinse în capitolele 50 - 63 din Sistemul Armonizat).

5. Părțile au convenit că echilibrul prezentului acord, care constituie un pachet de concesii reciproce, depinde de punerea în aplicare completă și corectă a tuturor termenilor acordului. Pentru a monitoriza punerea în aplicare a acordului, ambele părți se consultă în primul trimestru al anului 2000, în cursul cărora pot fi revizuite limitele cantitative pentru anul 2000 stabilite în apendicele 2 pentru a încuraja în continuare extinderea comerțului.

Creșterea nivelurilor limitelor cantitative pentru anul 2000 stabilite în apendicele 2 se va efectua automat la confirmarea faptului că nivelurile tarifelor au fost reduse la nivelurile stabilite în apendicele 3. Ucraina se angajează să prezinte această confirmare până la data de 31 martie 2000.

Părțile au convenit totodată că volumul limitelor cantitative ale anului 2000 este același ca și cel din 1999 până în momentul când Ucraina aplică nivelurile drepturilor de import specificate în anexa III.

6. În cazul neaplicării acestor niveluri, Comunitatea are dreptul să reintroducă, pentru anul 2000, nivelurile restricțiilor cantitative aplicabile pentru 1999, astfel cum este prevăzut în Schimbul de scrisori parafat la data de 9 noiembrie 1995.

7. În cazul în care Ucraina devine membră a Organizației Mondiale a Comerțului înaintea datei de expirare a prezentului acord, prezentul acord și anexele sale sunt aplicate și notificate Organizației Mondiale a Comerțului ca fiind o înțelegere administrativă, iar dispozițiile sale vor fi aplicate în contextul acordurilor și al reglementarilor Organizației Mondiale a Comerțului.

8. V-aș fi recunoscător dacă ați binevoi să confirmați acceptul guvernului dumneavoastră privind cele menționate mai sus. În această situație, prezentul acord sub forma unui schimb de scrisori intră în vigoare în prima zi a lunii următoare zilei în care părțile și-au notificat reciproc îndeplinirea procedurilor legale necesare în acest scop. Între timp, acesta se aplică cu titlu provizoriu până cel târziu la 1 decembrie 1999, în condițiile care urmează să fie specificate într-un schimb de note (a se vedea apendicele 5).

Vă rog să primiți, stimate domn, expresia înaltei mele considerații.

Anexa I la Acordul între Comunitatea Europeană și Ucraina privind comerțul cu produse textile parafat la 5 mai 1993 se înlocuiește cu anexa I la Regulamentul CE 3030/93 (1) . Se înțelege că, fără a se aduce atingere normelor de interpretare a Nomenclaturii Combinate, se consideră că formularea descrierii mărfurilor are numai o valoare orientativă, dat fiind faptul că produsele cuprinse în fiecare categorie sunt determinate, în cadrul anexei respective, prin codurile NC. În cazul în care apare simbolul „ex” în fața codului NC, produsele incluse în fiecare categorie sunt determinate de domeniul de aplicare a codului NC și de cel al descrierii corespunzătoare.

Anexa la Protocolul C

Apendicele 5

Schimb de note

Direcția Generală Comerț a Comisiei Europene transmite salutările sale Misiunii Ucrainei și are onoarea de a face referire la Acordul între Comunitatea Europeană și Ucraina privind comerțul cu produse textile parafat la 5 mai 1993, astfel cum a fost modificat ultima dată de Acordul sub forma unui schimb de scrisori parafat la 15 octombrie 1999.

Direcția Generală Comerț dorește să informeze Misiunea Ucrainei că, până la îndeplinirea procedurilor necesare pentru încheierea și intrarea în vigoare a acordului sub forma unui schimb de scrisori, Comunitatea Europeană este pregătită să permită aplicarea de facto a dispozițiilor acordului începând cu data de … Acest lucru se face în baza înțelegerii potrivit căreia oricare dintre părți poate în orice moment să denunțe aplicarea de facto a acordului sub forma unui schimb de scrisori sub rezerva unui preaviz de patru luni.

Direcția Generală Comerț ar fi recunoscătoare dacă Misiunea Ucrainei ar putea confirma acordul cu cele de mai sus.